Na temelju članka 39. Zakona o elektroničkim medijima (NN 111/21), Gradonačelnik Grada Omiša raspisuje

**JAVNI POZIV**

**za financiranje programskih sadržaja audiovizualnih medija – televizijskih postaja u 2023. godini**

1. **Predmet Javnog poziva**

Predmet ovog Javnog poziva je prikupljanje prijava za financiranje programskih sadržaja audiovizualnih medija – televizijskih postaja u 2023. godini.

Pod programskim sadržajima podrazumijevaju se objave od interesa za Grad Omiš koje su izdvojene u tematske cjeline ili pojedinačno.

Cilj dodjele financijskih sredstava je proizvodnja i objava kvalitetnih programskih sadržaja od interesa za Grad Omiš.

Kriteriji temeljem kojih će se utvrđivati prednost prijavljenog projekta/programa su:

|  |  |  |
| --- | --- | --- |
|  |  Kriterij  |  Broj bodova |
| 1. | Kvaliteta, kreativnost, autorski pristup u osmišljavanju programskog sadržaja  |  0 – 10 |
| 2. | Lokalni karakter programskog sadržaja (praćenje događaja na području Grada Omiša), usmjerenost na potrebe i interese građana Grada Omiša i uključenost građana u predložene programske sadržaje  |   0 – 10 |
| 3. | Kvantiteta objava i praćenje sadržaja u televizijskom programu |   0 – 10 |
| 4. | Osmišljavanje i realizacija emisije televizijske postaje  | 0 – 10 |
| 5.  | Ukupno | 0 - 40 |

Dodatno će se vrednovati, s maksimalno 7 bodova, sadržaji usmjereni na teme:

* poticanje gospodarskih aktivnosti na području Grada Omiša
* praćenje demografskih mjera i projekata
* razvoj odgoja i obrazovanja
* razvoj znanosti
* razvoj turizma, umjetnosti i sporta
* promicanje ravnopravnosti spolova
* zaštita okoliša i ljudskog zdravlja

1. **Uvjeti za prijavu na Javni poziv**

Na Javni poziv se mogu prijaviti televizijski nakladnici koji imaju sjedište, odnosno prebivalište u Republici Hrvatskoj te su upisani u Knjigu pružatelja medijskih usluga televizije Agencije za elektroničke medije (AEM) - područje koncesije Digitalna regija D8 : Splitsko – dalmatinska županija i dio Dubrovačko – neretvanske županije.

Pravo na dodjelu financijskih sredstava ne mogu ostvariti televizijski nakladnici koji za isti programski sadržaj ostvaruju potporu iz sredstava Fonda za poticanje i pluralizam elektroničkih medija, državnog proračuna ili proračuna Europske unije; koji su u likvidaciji, u stečajnom postupku, koji imaju nepodmirenih obveza prema RH ili Gradu Omišu.

1. **Sadržaj prijave na Javni poziv**

Prijava na Javni poziv sadrži sljedeću dokumentaciju:

Obrasce prijave koji moraju biti točno i u cijelosti popunjeni i ovjereni i to:

1. Obrazac br. 1 – Podaci o podnositelju prijave na Javni poziv za financiranje programskih sadržaja audiovizualnih medija – televizijskih postajau 2023. godini
2. Obrazac br. 2 – Podaci o projektu/programskom sadržaju koji se prijavljuje na Javni poziv za financiranje programskih sadržaja audiovizualnih medija – televizijskih postajau 2023. godini
3. Izvadak iz Upisnika medijskih usluga koji se vodi pri Vijeću za elektroničke medije
4. Potvrda Grada Omiša kojom nakladnik dokazuje da nema nepodmirenih obveza prema Gradu Omišu
5. Potvrda Porezne uprave kojom nakladnik dokazuje da nema nepodmirenih obveza prema Republici Hrvatskoj
6. Izjava nakladnika da za isti programski sadržaj ne ostvaruju potporu iz sredstava Fonda za poticanje i pluralizam elektroničkih medija, državnog proračuna ili proračuna Europske unije; da nije u postupku likvidacije, niti u stečajnom postupku.

Obrasci prijave dostupni su na web stranici Grada Omiša [www.omis.hr](http://www.omis.hr) . Obrasci se ispunjavaju isključivo pomoću računala.

Televizijski nakladnik može na Javni poziv prijaviti jedan programski sadržaj.

1. **Rok za podnošenje prijave**

Prijave se mogu se poslati poštom ili predati osobno u zatvorenoj omotnici na adresu: GRAD OMIŠ, Trg kralja Tomislava 5/I, 21310 OMIŠ, s naznakom *„PRIJAVA NA JAVNI POZIV ZA FINANCIRANJE PROGRAMSKIH SADRŽAJA AUDIOVIZUALNIH MEDIJA – TELEVIZIJSKIH POSTAJA U 2023. GODINI“, a*  neovisno o načinu dostave, moraju biti zaprimljene u pisarnici Grada Omiša, najkasnije do 19. 12. 2022. g. do 13:00 sati.

Neće se razmatrati ponude koje pristignu izvan roka određenog Javnim pozivom, nepotpune ponude i ponude podnositelja koji ne zadovoljavaju kriterije Javnog poziva.

Dodijeljena financijska sredstva bit će usklađena s raspoloživim proračunskim sredstvima Grada Omiša u stavci Elektronski mediji u Uredu gradonačelnika.

Gradonačelnik Grada Omiša donosi zaključak o odabiru korisnika financijskih sredstava te odobrava iznose.

1. **Rezultati Javnog poziva, pravo prigovora, potpisivanje ugovora**

Rezultati Javnog poziva bit će objavljeni na mrežnoj stranici Grada Omiša [www.omis.hr](http://www.omis.hr) , u roku od 5 dana od donošenja zaključka o odabiru.

Zaprimljeni prijedlozi programskih sadržaja s pratećom dokumentacijom se neće vraćati.

Nakladnik koji je sudjelovao u Javnom pozivu može podnijeti prigovor na Zaključak o odabiru korisnika financijskih sredstava.

Prigovor se podnosi Gradonačelniku Grada Omiša u roku od pet (5) dana od dana objave Zaključka o odabiru korisnika financijskih sredstava.

O prigovoru odlučuje Gradonačelnik Grada Omiša.

Nakladnik ili nakladnici kojima se odobre financijska sredstva sklopit će s Gradom Omišem ugovor o financiranju programskih sadržaja kojim će se regulirati međusobna prava i obveze korisnika financijskih sredstava i Grada Omiša (dinamika, visina, rok i način isplate, rok za proizvodnju i objavu programskih sadržaja, način provođenja izvješćivanja o proizvodnji i objavi programskih sadržaja).

Grad Omiš zadržava pravo ne prihvatiti nijednu ponudu bez obveze davanja pisanog obrazloženja.

KLASA:614-01/22-01/02

URBROJ:2181-7-03/2-22-1

Omiš, 7. prosinca 2022.g.

 GRADONAČELNIK

 Ivo Tomasović, dipl. oec., v. r.